I takt med at politikerne lukker skoler, så skyder der nye friskoler op i stedet for. En af dem er skolen i Agersted, som var den ene af de to folkeskoler, som Brønderslev Kommune valgte at lukke.

Forældrene i den nye friskole har travlt. Om knap 14 dage begynder der 74 børn i skolen. -Det når vi. Det er der ingen tvivl om, ellers må vi have nogle flere hænder i sving, siger Roland Christiansen, skolebestyrelsesmedlem til TV2/NORD. 11 ud af de 23 nye friskoler her i landet erstatter tidligere folkeskoler. Beregninger viser, at der frem til 2020 vil blive 10.000 færre børn i alderen 0 til 17 år i landsdelen, og det argument bruger politikerne ofte, når de skal forsvare skolelukningerne. Argumentet bider dog ikke på den nye friskole i Agersted. - Hvis vi nu leverer en rigtig god skole, så skal den nok være med til at trække folk til, så det ikke er i Agersted, at børnetallet falder, siger den nye skoleleder, Gitte Troelsgaard til TV2/NORD. Den nye friskole i Aggersted åbner søndag den 9. august.